Diari Oficial de la Generalitat Valenciana


Sumari del DOGV 7575, del 21-07-2015 (2015/6360)

Notificació de la sentència dictada en el procediment de guarda i custòdia número 1670/2012.
--------------------------------------------------------------------------------------------

### Dades del document

Número de DOGV
:   7575

Data del DOGV
:   21-07-2015

Secció del DOGV
:   IV. ADMINISTRACIÓ DE JUSTÍCIA

Número del document
:   2015/6360


Organisme emissor
:   Jutjat de Primera Instància Número 6 d'Elx

Tipus de document
:   Edicte

Notificació de la sentència dictada en el procediment de guarda i custòdia número 1670/2012. [2015/6360]  
Part demandant: Celia Moreno Moreno.  
Part demandada: Daniel Ruz González.  
Sobre: guarda, custòdia o aliments de fills menors no matrimonials no consensuats.  
En el juí a què es fa referència, s'ha dictat la resolució que té el text que, literalment, és com seguix:  
  
«Dispositiva  
Estime parcialment la demanda presentada pel procurador Vicente Castaño García, en nom i representació de María Celia Moreno Moreno, contra Daniel Ruz González, per la qual cosa dispose les mesures següents:  
Primera. Exercici conjunt de la pàtria potestat  
L'exercici de la pàtria potestat sobre la menor, C. C. R. M. serà conjunt per ambdós progenitors.  
L'exercici conjunt de la pàtria potestat implica la participació d'ambdós progenitors en totes les decisions rellevants que afecten la seua filla, especialment en l'àmbit educatiu, sanitari, religiós i social.  
Per això, ambdós hauran d'intervindre necessàriament en l'elecció o canvi de centre o model educatiu o activitats extraescolars a realitzar; en l'autorització de qualsevol intervenció quirúrgica, tractament mèdic no banal o tractament psicològic, tant si entranya algun gasto com si està cobert pel sistema públic de sanitat o per alguna assegurança privada, sempre que no siga suficient el mer consentiment del menor; en la decisió sobre la realització o no d'un acte religiós o social rellevant, així com en la manera de dur-lo a terme, sense que respecte d'això tinga prioritat el progenitor amb qui estiguera el menor en el moment que s'hi realitze; en el canvi de domicili, sempre que este siga rellevant, en el sentit de dificultar o impedir el compliment del règim de visites vigent, i en l'autorització per a l'eixida del territori nacional.  
  
Si no hi ha acord, haurà de sotmetre's la decisió a l'autoritat judicial corresponent, promovent un expedient de jurisdicció voluntària, per desacord en l'exercici conjunt de la pàtria potestat, d'acord amb les previsions de l'article 156 del Codi Civil.  
No obstant això, el progenitor que estiga en companyia de la seua filla podrà adoptar-hi decisions, sense consulta prèvia a l'altre progenitor, en els casos en què hi haja una situació d'urgència o es tracte de qüestions poc transcendents o rutinàries, que en el normal transcórrer de la vida amb un menor poden produir-se.  
Ambdós progenitors tenen el deure d'informar-se, mútuament, de totes les qüestions rellevants que afecten la seua filla, sempre que el coneixement d'aquelles no el puga obtindre per si mateix el progenitor que no estiga en companyia del menor en el moment en què estes qüestions es produïsquen (per exemple, malaltia), cosa que no passa en el cas de qüestions escolars, extraescolars o mèdiques ordinàries, entre altres, en les quals els professionals que s'ocupen dels menors tenen l'obligació de subministrar, tant al pare com a la mare, qualsevol informació que els sol·liciten sobre els seus fills, per ser ambdós titulars de la pàtria potestat.  
Per a l'adequat exercici dels drets i les obligacions derivats de l'exercici conjunt de la pàtria potestat, la menor haurà de ser entregada per un progenitor a l'altre acompanyada de la seua documentació personal (DNI o passaport, en el cas d'eixida a l'estranger) i sanitària (targeta sanitària), així com de la medicació que se li haguera de subministrar i les instruccions necessàries per a això.  
Segona. Règim de convivència individual  
S'atorga a la mare, María Celia Moreno Moreno, el règim de convivència amb la seua filla menor, C. C. R. M.  
Tercera. Règim de relacions  
El règim de relacions entre la menor, C. C. R. M., amb son pare serà el que lliurement i de manera flexible acorden entre ambdós.  
Quarta. Contribució als gastos d'atenció de la menor  
El progenitor no convivent, en este cas el pare, haurà de satisfer amb caràcter mensual (dotze mensualitats anuals) amb efectes des de novembre de 2012, en concepte de gastos ordinaris d'atenció a la seua filla, la quantitat de 200 euros, que haurà d'ingressar en el compte que es designe a este efecte, per anticipat i dins dels cinc primers dies de cada mes.  
A més, el pare haurà d'abonar la totalitat de gastos ordinaris d'educació de la menor.  
L'anterior import haurà d'actualitzar-se anualment d'acord amb les variacions que experimente l'índex de preus al consum que publica l'Institut Nacional d'Estadística o l'organisme que el substituïsca en un futur; esta actualització es produirà de manera automàtica, sense necessitat de requeriment previ, i atenent, com a data inicial per a l'actualització, el mes i l'any en què es fixa, i com a data final, el mateix mes de l'any en què s'actualitza, i este càlcul permetrà l'opció «vol actualitzar una renda?» de la pàgina web de l'Institut Nacional d'Estadística.  
  
L'impagament de la contribució als gastos d'atenció podrà ser constitutiu d'un delicte d'abandó de família, previst en l'article 227 del Codi Penal i castigat amb pena de presó o multa.  
A més, ambdós progenitors hauran de satisfer la mitat dels gastos extraordinaris de la seua filla, i serà pressupost previ per a la reclamació d'un progenitor a l'altre de la mitat que li correspon que, prèviament a la realització de l'activitat/acte que implica el gasto, excepte supòsits d'urgència, haja demanat el seu consentiment en qualsevol forma que permeta acreditar-ho documentalment, amb informació a este del cost que implica.  
Així, el consentiment exprés o tàcit (per falta d'oposició expressa en el termini de cinc dies o obstaculització acreditada en el moment de la recepció de la comunicació) del progenitor consultat permetrà la realització de l'activitat/acte consultat i la reclamació a l'altre progenitor de la mitat del seu cost pel progenitor que l'haja abonat íntegrament, llevat que aquell haja manifestat el seu consentiment a la realització de l'acte/activitat, però sense assumpció del seu cost, i en este cas, podrà fer-se l'activitat/acte, però sense possibilitat de reclamació directa de la mitat del seu cost.  
En cas d'oposició expressa del progenitor consultat a la realització de l'activitat/acte, la realització d'este requerirà l'autorització judicial, la qual podrà obtindre's, si és el cas, a través del corresponent expedient de jurisdicció voluntària, per desacord en l'exercici conjunt de la pàtria potestat, en el qual s'atorgarà la facultat de decidir a un dels progenitors (art. 156 CC).  
En cas d'oposició del progenitor consultat a l'assumpció de la mitat del cost de l'activitat/acte, la reclamació judicial d'este requerirà el reconeixement del gasto extraordinari, que podrà obtindre's, si és el cas, a través del corresponent procediment de reconeixement de l'article 776.3 de la Llei d'Enjudiciament Civil.  
Contra esta sentència, que no és ferma, es pot interposar un recurs d'apel·lació davant de la Secció Novena de l'Audiència Provincial d'Alacant, que no suspendrà l'eficàcia de les mesures acordades (art. 774.5 LEC) i que haurà d'interposar-se, si és el cas, davant d'este mateix jutjat en el termini dels 20 dies següents a la seua notificació (art. 455 i 458 LEC).  
L'admissió del recurs exigix que en interposar-lo s'haja consignat la quantitat de 50 euros en el compte de depòsits i consignacions d'este jutjat (compte del Banc Santander número 0706 0000 02 1670 12). També es pot fer la consignació per mitjà de transferència al número de compte 0049 3569 92 6959691422, i s'haurà d'indicar en el caseller d'observacions el número 0706 0000 02 1670 12. Queden eximits de la constitució del depòsit per a recórrer aquells que tinguen reconegut el dret d'assistència jurídica gratuïta (DA 15a LO 6/1985, d'1 de juliol, del Poder judicial).  
Esta és la meua sentència, que pronuncie, mane i firme.»  
  
Atés el desconeixement de l'actual domicili o residència de la part demandada, de conformitat amb el que disposen els articles 156.4 i 164 de la Llei 1/2000, d'Enjudiciament Civil, s'ha acordat publicar este edicte en el Diari Oficial de la Comunitat Valenciana, per a portar a efecte la diligència de notificació.  
  
Elx, 7 de juliol de 2015.- El secretari judicial: Francisco Javier García Navarro.